Մարիաստելլա Ջելմինի

Մարիաստելլա Ջելմինի (, ), իտալացի իրավաբան և քաղաքական գործիչ, Սիլվիո Բերլուսկոնիի չորրորդ կառավարությունում կրթության, համալսարանների և գիտական հետազոտությունների նախարար (2008-2011)։

Կենսագրություն 
Ծնվել է 1973 թվականի հուլիսի 1-ին։ Երկու տարի սովորել է Կրեմոնի Մանինի լիցեյում, որոշ ժամանակ` Բագատայի լիցեյում (Դեզենցանո դել Գարդա), իսկ միջնակարգ կրթությունն ավարտել է շրջանային մասնավոր «Արիչի» լիցեյում։ Հետագայում ավարտել է Բրեշիայի համալսարանը` 110 հնարավորից ստանալով 100 միավոր և ավարտական ատենախոսությունը պաշտպանելով «Հանրաքվե շրջանային նախաձեռնությամբ» թեմայով։ Բարեհաջող քննություն է հանձնել Ռեջիո դի Կալաբրիայի փաստաբանական խորհրդում, պրակտիկան անցկացրել նույն տեղում և Բրեշիայում։

Ակտիվորեն մասնակցել է Բերլուսկոնիի «Առա'ջ, Իտա'լիա» կուսակցության ստեղծանը (ականատեսների վկայությամբ 1994 թվականին շաբաթվա երկու օրը նվիրել է կուսակցական գործունեությանը)։ 1998 թվականին նույն կուսակցության աջակցությամբ ընտրվել է Դեզենցանո դել Գարդայի համայնքային խորհրդի քարտուղար, 2000 թվականին զրկվել է պաշտոնից։ 2002 թվականին հողային հարցերի մասնագետի պաշտոնով մտել է Բրեշիա գավառի վարչական կազմ, 2004 թվականին նույն տեղում ստանձնել է գյուղատնտեսության ասեսորի պաշտոնը։ 2002-2007 թվականներին դարձել է Դեզենցանո դել Գարդայի համայնքային խորհրդի պատգամավոր, իսկ 2005 թվականին «Առա'ջ, Իտա'լիա» կուսակցության ցուցակով ընտրվել է Լոմբարդիայի նահանգային խորհուրդ` իր մանդատը պահպանելով մինչև 2006 թվականը։ 2005 թվականին դարձել է կուսակցության համակարգողը Լոմբարդիայում, 2006 թվականին կուսակցական ցուցակով ընտրվել Իտալիայի Պատգամավորական պալատի անդամ, 2008 թվականին վերընտրվել է, իսկ 2013 թվականին ընտրվել է Բերլուսկոնիի միացյալ աջակենտրոն «Ազատության ժողովուրդ» կուսակցության ցուցակով։

2008 թվականի հոկտեմբերի 29-ին Սենատը վերջնական ընթերցումով ընդունել է Ջելմինիի նախագիծը կրթության կառուցվածքի մասին (օրենք 169/2008): Դրա կողմերից մեկը առավել բարդ ընթացակարգն էր տարրական դպրոցի ավարտական քննություններում անբավարար գնահատական ստացածների համար այն նպատակով, որ դա սահմանափակվի միայն բացառիկ հանգամանքներով։

Կրթական համակարգը կանոնակարգող այս օրենքը և նորմատիվ մի քանի ակտեր, որոնք ընդունվել են Ջելմինիի` նախարարությունը գլխավորելու ժամանակ, մամուլում ստացել են «Ջելմինիի բարեփոխումներ» անունը։ 2013 թվականի ապրիլին Լացիոյի նահանգային վարչական դատարանը որոշում է ընդունել այս ռեֆորմի մի քանի նորմերի փոփոխման մասին, որոնք վերաաբերել են հատուկ միջնակարգ կրթությանը։ Մասնավորապես, ապօրինի են ճանաչվել տարբեր առարկաների ժամերի բաշխումը, որոնք հաստատել էր Ջելմինին։

2018 թվականի մարտի 28-ին Պատգամավորական պալատում ընտրվել է «Առա'ջ, Իտա'լիա» ֆրակցիայի առաջնորդ։

Անձնական կյանք 
Մարիաստելլայի եղբայր Ջուզեպեն եղել է Միլցանո քաղաքի փոխքաղաքապետը. այդ նույն պաշտոնը ավելի վաղ զբաղեցրել է նրանց հայրը։ Քույրը` Չինցիան, ինչպես և նրանց մայրը, տարրական դպրոցի ուսուցչուհի է, նաև` «Աշխատանքի իտալական համընդհանուր դաշնության» արհմիության ակտիվիստ։ Մարիաստելլա Ջելմինին ամուսնացել է ձեռնարկատեր Ջորջո Պատելիի հետ, նրանք ունեն դուստր` Էմմա անունով (ծնվ.` 2010): Սիրելի կատարողներն են Ադրիանո Չելենտանոն և Վասկո Ռոսին։ 2011 թվականի Mondadori հրատարակչությունը հրատարակել է Մարիաստելլա Ջելմինիի հեքիաթների գիրքը` «Ե՞րբ ես դու մեծանալու» () վերնագրով։

Ծանոթագրություններ

Արտաքին հղումներ 
 
 
 

Իտալիայի կին քաղաքական գործիչներ
Իտալացի իրավաբաններ
21-րդ դարի կին քաղաքական գործիչներ
Իտալացի փաստաբաններ